P R E D K L A D A C I A         S P R Á V A

	Vláda SR uznesením č.1097 z 9.10.2002 súhlasila s prevzatím štátnej záruky za bankový úver na financovanie environmentálnych projektov zo zdrojov Európskej investičnej banky vo výške 30 mil. EUR prostredníctvom SZRB, a.s.
	Súčasne zobrala na vedomie informáciu o pripravenosti Slovenskej záručnej a rozvojovej banky, a.s. (ďalej len „SZRB“) financovania environmentálnych projektov aj prostredníctvom Nordickej investičnej banky.

	Štátna záruka je požadovaná na úverovú linku z Nordickej investičnej banky (NIB) čerpanú v rokoch 2003 až 2005 v celkovom objeme finančných prostriedkov 10 mil. EUR, z toho v roku 2003 je plánované čerpanie vo výške 1 mil. EUR, t.j. cca 42 mil.Sk a  v jednotlivých rokoch sú navrhnuté tranže čerpania úveru nasledovne:

Úverová linka z NIB 10 mil. EUR

Čerpanie finančných prostriedkov z NIB v mil. EUR:

rok 2003         rok 2004       rok 2005           Spolu:

    1,0                    5,0               4,0                 10,0

po prepočítaní na slovenské koruny  (pri kurze 1 EUR = 42,- Sk): 
                                
Čerpanie finančných prostriedkov z NIB v mil. Sk:

rok 2003        rok 2004       rok 2005            Spolu:

    42,0               210,0           168,0               420,0

Doba splatnosti úveru je maximálne do 15 rokov. Odklad splátok istiny môže byť do 5 rokov odo dňa prvého čerpania úveru. Konkrétne termíny splatnosti úveru a odkladu splátok istiny budú známe po podpise zmlúv. (V návrhu úverovej zmluvy v zmysle čl. IV. je odklad splátok istiny do konca roka 2008 a splatnosť úveru do konca roka 2018). Financovať je možné 50% celkových nákladov projektu, minimálne 0,2 mil. EUR, ide o podielové financovanie. Úver je možné kombinovať s úverovými i záručnými a príspevkovými programami SZRB, a.s. a je ho možné použiť aj na spolufinancovanie projektov Kohézneho fondu a štrukturálnych fondov.

Úroková sadzba bude stanovená individuálne pre každý projekt. Úroková miera bude stanovená na základe nákladového úroku NIB ( s rizikom zmeny úrokovej sadzby), ostatných nákladov, rizika nesplácania úverov a kurzovým rizikom, pričom je v právomoci SZRB rozhodnúť o zmene úrokovej sadzby. NIB stanovila svoju úrokovú mieru vo výške 6M EURIBOR + marža NIB vo výške 45 bázických bodov. Celková úroková miera sa pohybuje výrazne pod 3% p. a. Zdroje sú v súčasnosti lacnejšie ako z EIB, pričom prostriedky poskytnuté NIB je možné použiť na financovanie prakticky akéhokoľvek projektu, vrátane projektov financovaných z predvstupových fondov, štrukturálnych fondov a kohézneho fondu. Predpokladáme, že úroková miera pre konečného beneficienta bude stanovená na základe 6M BRIBOR + marža SZRB vo výške 1,2 % pre korunové úvery.

NIB požaduje za nevyplatenú a nezrušenú časť úveru, ktorého podmienky banka akceptovala v „Návrhu“ (v zmysle definície uvedenej v Úverovej zmluve) poplatok 0,5% p. a. a za spracovanie úveru počiatočný poplatok 0,25% z celkovej sumy úveru.
                               
Prostriedky získané prostredníctvom NIB prispejú k rozvoju slovenskej ekonomiky financovaním ekonomicky životaschopných projektov v oblasti: infraštruktúry, ochrany životného prostredia, energetiky, obnoviteľných zdrojov energie, rozvoj MaSP (výrobná časť i oblasť služieb), malých vodných elektrární a ďalších projektov zo štrukturálnych fondov.

Oblasťou špecifického záujmu NIB sú projekty energetického sektoru a miestnej infraštruktúry za účelom zlepšenia energetickej účinnosti a štandardov životného prostredia. V tejto oblasti množstvo spoločností zo škandinávskych krajín patrí k popredným svetovým spoločnostiam, čím sa vytvárajú možnosti na spoluprácu so slovenskými firmami. Prioritou je financovanie environmentálnych projektov, je však možné financovať akýkoľvek projekt.

Čerpanie prostriedkov z NIB bude zabezpečené na základe Úverovej zmluvy medzi SZRB, a.s. a NIB. Bude uzatvorená Záručná zmluva medzi MF SR a NIB a Zmluva o podmienkach ručenia medzi SZRB a MF SR.

	Cieľom projektu je ponúknuť finančné prostriedky hlavne malým a stredným podnikateľom, mestám a obciam, podnikom s majetkovou účasťou obcí na projekty súvisiace s:
1.	nákupom hmotného investičného majetku, vrátane strojov a zariadení,
2.	zlepšením infraštruktúry, energetického zásobovania, zásobovania vodou, odkanalizovania, výstavby ČOV,
3.	podporou investícií podnikov severských krajín.

Spôsob ručenia štátu za prípadnú delikvenciu SZRB

NIB podobne ako iné medzinárodné finančné inštitúcie požadujú vystavenie štátnej záruky na celú sumu poskytnutého úveru -  do výšky 10 000 000,-  EUR v prípade, že by dlžník – SZRB nebola schopná splácať záväzky z úverovej zmluvy linky NIB-SZRB, a to až do obdobia, pokiaľ SR nezíska investičný stupeň na úrovni A od S&P, resp. od Moody`s či IBCA.
S ohľadom na bonitu vypožičiavateľa – SZRB však NIB nepožadujú typ štátnej záruky platný ako celok na prvé vyzvanie bez námietok, ale taký typ štátnej záruky, kde štát v prípade, že SZRB nebude schopná dosiahnuť svoje záväzky, prevezme splácanie úverovej linky v zmysle podmienok stanovených v úverovej zmluve medzi NIB a SZRB. Tento model nevyžaduje jednorázové plnenie štátu a na druhej strane umožňuje plánovanie potencionálneho zaťaženia dlhovej služby v časovom horizonte 15 rokov ako alikvotnú časť splátky istiny z úroku na posledný rozpočtový rok počas životnosti úverovej linky, t.j. postupné „odťažovanie“ záväzku štátu tak, ako bude SZRB až do obdobia prípadnej delikvencie splácať. Pri použití uvedeného modelu a uvažovanom odklade splátok istiny až o päť rokov, skôr ako v najbližších 5 rokoch riziko plnenia splátok istiny za SZRB nehrozí. Predpoklad plnenia štátu za SZRB je len v hypotetickej rovine. Nejedná sa o bankovú inštitúciu, ktorá by mala problémy s likviditou alebo úverovým a záručným portfóliom. Štátna záruka je v tomto prípade len ako dopad hodnotenia rizika krajiny pod investičný stupeň na úrovni A ( u S&P).